Articolul 7 din regulament prevede că, din cinci în cinci ani, „Comisia prezintă Parlamentului European și Consiliului un raport de evaluare privind statisticile elaborate în temeiul prezentului regulament și, în special, privind pertinența lor și povara pe care o reprezintă pentru întreprinderi”.

Un prim raport de evaluare a fost publicat în 2016, iar prezentul raport este al doilea de acest tip. Acesta oferă o imagine de ansamblu a statisticilor europene referitoare la turism, în special:

-cerințele prevăzute în regulament (secțiunea 2);

-justificarea măsurilor de punere în aplicare și a actelor delegate adoptate de la primul raport (secțiunea 3).

În plus, acesta analizează modul în care regulamentul este pus în aplicare, făcând trimitere la criteriile de calitate stabilite pentru statisticile oficiale (secțiunea 4), și analizează măsurile luate pentru a reduce sarcina asupra întreprinderilor (secțiunea 5). În cele din urmă, raportul analizează posibila revizuire a cadrului juridic actual în vederea modernizării statisticilor din sectorul turismului (secțiunea 6).

2.Principalele realizări și îmbunătățiri

-Comisia, în strânsă cooperare cu partenerii săi din cadrul Sistemului Statistic European, pune în aplicare regulamentul în mod eficace. Recent, cadrul statistic a contribuit, de asemenea, la satisfacerea nevoilor utilizatorilor care monitorizează impactul COVID-19 asupra sectorului turismului.

-Instrumentele de adoptare a actelor delegate au contribuit la îmbunătățirea nivelului de detaliere și de actualitate al datelor disponibile.

-S-au realizat studii-pilot privind conturile-satelit din turism (CST) o dată la 3 ani, ceea ce poate conduce la integrarea CST în procesul de modernizare a regulamentului.

-Au fost analizate în mod activ și cu succes noi surse și metode, iar datele care nu erau disponibile anterior sunt publicate sub formă de statistici experimentale.

3.Informații esențiale despre statisticile europene privind turismul

Ecosistemul turistic al UE cuprinde lanțuri valorice globalizate și interconectate. Acestea cuprind furnizorii de informații și servicii offline și online (birouri de turism, platforme digitale, furnizori de tehnologie de voiaj), agenții de voiaj și agențiile de turism organizatoare, furnizorii de servicii de cazare, organizațiile de gestionare a destinațiilor, atracțiile turistice și activitățile de transport de pasageri (de exemplu, călătoriile cu avionul, trenurile și croazierele). Întreprinderile foarte mici operează alături de marile corporații multinaționale, iar capitalul privat și cel public sunt interconectate.

Turismul se referă la activitatea vizitatorilor care efectuează o călătorie către o destinație principală în afara mediului uzual, pentru mai puțin de un an, în orice scop principal, inclusiv afaceri, divertisment sau alt scop personal, altul decât pentru a fi angajat de o entitate rezidentă în locul vizitat. Sectorul turismului din UE este important pentru economia tuturor statelor membre și reprezintă o sursă importantă de locuri de muncă. Pentru realizarea unei evaluări a competitivității acestei ramuri sunt necesare cunoștințe solide privind volumul turismului, caracteristicile acestuia, profilul turiștilor, nivelul cheltuielilor legate de turism și beneficiile pentru economiile europene.

Regulamentul (UE) nr. 692/2011 reprezintă baza principală a statisticilor oficiale armonizate referitoare la cererea și oferta din turism. Regulamentul vizează, pe de o parte, datele referitoare la capacitatea și gradul de ocupare ale unităților de cazare turistică din UE și, pe de altă parte, datele referitoare la călătoriile efectuate de rezidenții UE. Cele dintâi sunt colectate, în general, de la întreprinderile din sectorul serviciilor de cazare (este vorba despre datele lunare și anuale transmise Comisiei de către statele membre, sub formă de tabele agregate); cele din urmă sunt colectate, în general, prin anchete la nivelul gospodăriilor (date anuale, transmise Comisiei de către statele membre, parțial sub formă de tabele agregate, parțial sub formă de microdate).